2017 metais, Kražių M. K. Sarbievijaus kultūros centras įgyvendino Kultūros paveldo departamento prie Kultūros ministerijos iš dalies finansuotą projektą „Kražių parapinės bažnyčios beieškant”, kuris skirtas Žemaitijos krikšto 600 metų sukakties minėjimui.

Pagrindinis projekto tikslas – remiantis istorine medžiaga, ikonografija bei moksliniais tyrimais užtikrinti buvusios Kražių parapinės bažnyčios aktualizavimą ir sklaidą. Projekto metu surinkta ir suskaitmeninta istorinė medžiaga, brėžiniai, pagaminta 3D rekonstrukcija, pastatytas informacinis stendas su svarbiausia informacija apie Kražių Šv. Mykolo Arkangelo bažnyčią. Taip pat pagaminti 3 stendai (planšetai), kurie šiuo metu eksponuojami Kražių M. K. Sarbievijaus kultūros centro muziejuje.

Buvusios medinės Kražių parapinės bažnyčios 3D rekonstrukcija (autorius architektas Aurimas Širvys), stendai (planšetai) bei dabartinės Kražių parapinės bažnyčios istorija pristatyta Europos paveldo dienų (rugsėjo 15-ąją) metu surengtoje teatralizuotoje ekskursijoje – „Vytauto kalnas – Kražių Švč. Mergelės Marijos Nekaltojo Prasidėjimo bažnyčia“. Ekskursiją vedė ir Kražių M. K. Sarbievijaus kultūros centro muziejaus vedėjas Vygantas Mažonas ir architektas Aurimas Širvys.